पाएं अपने शहर की ताज़ा ख़बरें और फ्री ई-पेपरडाउनलोड करें
म्यूजिक डायरेक्टर नौशाद की आज 15वीं डेथ एनिवर्सरी है। 5 मई, 2006 को दुनिया को अलविदा कहने वाले नौशाद म्यूजिक में नए-नए प्रयोग करना पसंद करते थे। उन्होंने 1960 में आई फिल्म 'मुगल-ए-आजम' का गाना 'जब प्यार किया तो डरना क्या...' में इको इफेक्ट डालने के लिए लता मंगेशकर को बाथरूम में खड़े करके गाना गाने के लिए कहा था।
19 साल की उम्र में आ गए थे मुंबई
26 दिसंबर, 1919 को जन्में नौशाद ने संगीत की तालीम उस्ताद गुरबत अली, उस्ताद यूसुफ अली, उस्ताद बब्बन साहेब से ली। वे मूक फिल्मों के समय से सिनेमा पसंद करते थे। 19 साल की उम्र में यानी 1937 में नौशाद संगीत की दुनिया में अपनी किस्मत आजमाने के लिए मुंबई आए थे। मुंबई आने के बाद वे कुछ दिन अपने एक परिचित के पास रुके, उसके बाद वे दादर में ब्रॉडवे थिएटर के सामने रहने लगे। नौशाद की जिंदगी में एक ऐसा वक्त भी आया जब वे फुटपाथ पर भी सोए। उन्होंने सबसे पहले म्यूजिक डायरेक्टर उस्ताद झंडे खान को असिस्ट किया था और इस जॉब के लिए उन्हें 40 रुपए तनख्वाह मिलती थी।
'मुगल-ए-आजम' में म्यूजिक देने से कर दिया था मना
एक बार तो उन्होंने फिल्म 'मुगल-ए-आजम' फिल्म के डायरेक्टर के। आसिफ को इसी फिल्म में म्यूजिक देने से मना कर दिया था। दरअसल हुआ ये था कि एक दिन नौशाद हारमोनियम पर कुछ धुन तैयार कर रहे थे, तभी के. आसिफ आए और उन्हें फेंककर 50 हजार रुपए दिए। आसिफ की इस हरकत से नौशाद इतने खफा हुए कि उन्होंने उनकी फिल्म में म्यूजिक देने से मना कर दिया। हालांकि, बाद में आसिफ ने नौशाद को मना लिया था और उन्होंने ही फिल्म 'मुगल-ए-आजम' में म्यूजिक दिया था।
'प्रेम नगर' में दिया था पहली बार म्यूजिक
उन्होंने 1940 में 'प्रेम नगर' फिल्म से अपने संगीत निर्देशन की शुरुआत की थी। 1944 में आई 'रतन' फिल्म के गानों में शानदार संगीत देकर कामयाबी हासिल की थी। उनको संगीत में एक्सपेरिमेंट करना बेहद पसंद था। उन्होंने 1952 में आई फिल्म 'बैजू बावरा' में क्लासिकल रागों का यूज किया था। संगीत के लिए उन्होंने 1954 में बेस्ट म्यूजिक डायरेक्टर का पहला फिल्मफेयर अवॉर्ड जीता था।
भारत में लाए थे वेस्टर्न नोटेशन का कल्चर
नौशाद ने संगीत में कई सारे प्रयोग किए। 1952 में आई फिल्म 'आन' के लिए उन्होंने पहली बार अपने ऑर्केस्ट्रा में 100 म्यूजिशियन शामिल किए थे। वे पहले ऐसे म्यूजिक कम्पोजर थे जो भारत में वेस्टर्न नोटेशन का कल्चर लाए थे। 1955 में आई फिल्म 'उड़न खटौला' के लिए उन्होंने बिना ऑर्केस्ट्रा का यूज किए कोरस से म्यूजिक दिया था। 1960 की फिल्म 'मुगल-ए-आजम' के गाने 'मोहब्बत जिंदाबाद।।।' के लिए 100 लोगों की आवाज कोरस में दिलवाई थी। उन्होंने 1963 में आई फिल्म 'मेरे मेहबूब' के टाइटल सॉन्ग के लिए 6 इंस्ट्रूमेंट्स का यूज किया था।
इन फिल्मों में दिया म्यूजिक
नौशाद ने 'कोहिनूर' (1960), 'गंगा-जमुना' (1961), 'सन ऑफ इंडिया' (1962), 'लीडर' (1964), 'दिल दिया दर्द लिया' (1965), 'पाकीजा' (1971), 'तेरी पायल मेरे गीत' (1989) सहित कई फिल्मों में संगीत दिया। उन्होंने 2005 में आई फिल्म 'ताज महल: एन इटरनल लव स्टोरी' में आखिरी बार म्यूजिक दिया था। उन्होंने बीआर चोपड़ा की फिल्म 'हुब्बा खातून' में भी संगीत दिया था, हालांकि ये फिल्म कभी रिलीज नहीं हो पाई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn